Eşti într-un loc aglomerat şi ţi se pare că ai auzit un diliu cu barbă strigând “Allahu akbar”? Înainte de a intra în panică, asigură-te că nu a spus cu totul altceva! Mai jos, specialiştii noştri au cules din întreaga lume 7 expresii confundate adesea cu îndrăgitul strigăt de luptă al jihadiştilor.

7. “Hallo Nachbar!” în limba germană.

Ce înseamnă: “Salut, vecine!”. Varianta mai puţin oficială a lui “Guten Tag, Herr Nachbar”.

Frecvenţă: 4/5. E probabil cea mai întâlnită dintre expresiile care sună ca “Allahu akbar”, fiindcă peste 15% dintre nemţi au vecini cu care vorbesc şi, uneori, se salută informal.

Risc de terorism: 0/5. Nemţii nu şi-au mai atacat vecinii din 1939.

6. “Al, hay que hablar!” în limba spaniolă.

Ce înseamnă: “Al, trebuie să vorbim!”

Frecvenţă: 2/5. A fost folosit de peste 20 de ori în varianta dublată a Familiei Bundy pe TVE2 şi cel puţin o dată de partenerul mexican al temutului bandit Al Capone. Rară în alte situaţii.

Risc de terorism: 1/5. Întâlnirea cu gangsteri hispanici interbelici din Chicago e improbabilă în sectoarele 4 şi 5 ale Capitalei şi imposibilă în celelalte patru.

5. “Allo malakas!” în limba greacă.

Ce înseamnă: “Încă un onanist!”

Frecvenţă: 5/5. Două cuvinte: Muntele Athos.

Risc de terorism: 3/5. Fereşte-te de greci chiar şi atunci.

4. “L’all a l’aquari!” în limba catalană.

Ce înseamnă: “Usturoiul în acvariu!”

Frecvenţă: 1/5. Barcelona are multe acvarii iar usturoiul e de nelipsit în dieta mediteraneană, dar gătitul în acvariu e nepractic din cauza dificultăţii întreţinerii unei flăcări sub apă. E lesne de înţeles că usturoiul nu ajunge foarte des în acvariu.

Risc de terorism: 0/5. Un google rapid după “can fish eat garlic” dă 30 de milioane de rezultate, majoritatea indicând că e totuşi OK să le dai usturoi peştilor, din când în când, pentru imunitate şi poftă de mâncare.

3. “Hala za Hvar!” în sârbo-croată.

Ce înseamnă: “O hală pentru Hvar!” Hvar e cel mai important oraş al insulei croate cu acelaşi nume, în Marea Adriatică.

Frecvenţă: 3/5. Astă primăvară au fost alegeri pentru primăria Hvarului iar actualul edil Rino Budrovici le-a promis hvaroţilor o hală nouă, salubră şi luminoasă pentru desfacerea cărnii. Hala nu a fost încă ridicată. E o chestiune de timp până când populaţia revoltată va scanda “Hala za Hvar”. (Vezi cazul similar din 2007, “Hala za Pula”.)

Risc de terorism: 4/5. Dacă auzi asta, eşti în fosta Iugoslavie, oamenii din jurul tău sunt nervoşi şi nu ai nici măcar o hală în care să te poţi ascunde.

2. “啊 拉 蛤卡，爸!” în limba chineză. (A lā há kǎ, bà!)

Ce înseamnă: “Trage cartela de scoici, tată!” (Probabil. Google translate.)

Frecvenţă: 1/5. În vremea Revoluţiei culturale, alimentele preferate ale chinezilor se dădeau pe cartelă – inclusiv vrăbiile, scoicile sau tăiţeii translucizi din fasole mung. Expresia s-a împământenit ca strigăt de entuziasm şi poate fi auzită şi astăzi în Dragonul Roşu, după ce pleacă ăia de la ANAF.

Risc de terorism: 3/5. Centuri cu trotil? Ţinpe lei, da’ doar en-gros.

1. “Az oláhok bár!” în limba maghiară.

Ce înseamnă: “Barul românilor!”

Frecvenţă: 3/5. În cinstea vitejiei celor care le frecventează, aşa sunt numite în Ţinutul Secuiesc barurile frecventate de români.

Risc de terorism: 0/5. Dar există o legendă care spune că nu primeşti de băut dacă strigi asta în barul nepotrivit.

Bonus: “Abracadabra” în jargonul ocultiştilor.

Ce înseamnă: “Feriţi-vă de măgăruş” în aramaică.

Frecvenţă: 2/5. Din 1991 până în 2004 se auzea în toate casele.

Risc de terorism: 1/5. Pe mine unul m-a terorizat.